**PREVÁDZKOVÝ PORIADOK MULTIFUNKČNÉHO IHRISKA**

**pri ZŠ Tureň**

**v obci Tureň**

**(obec je prevádzkovateľ multifunkčného ihriska)**

Vydala obec Tureň, dňa: 1. 7. 2020

**Čl. 1 Úvodné ustanovenia**

1. Prevádzkový poriadok je spracovaný v súlade so zákonom č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov a vyhlášky č. 525/2007 Z.z. o podrobnostiach o požiadavkách na telovýchovno- športové zariadenia.

2. Účelom prevádzkového poriadku je stanoviť práva a povinnosti prevádzkovateľa, fyzických a právnických osôb zdržiavajúcich sa na nekrytom ihrisku s umelou trávou, podmienky využívania a prevádzkovú dobu ihriska.

3. Multifunkčné ihrisko (ďalej len MI) sa nachádza v areáli Základnej školy Tureň, na parcele č. 343/2, v katastrálnom území Zonc. Ide o viacúčelové ihrisko s umelou trávou, oplotením, mantinelmi a ostatným vybavením pre loptové hry. Slúži prioritne pre prevádzkovanie aktivít ZŠ s MŠ Tureň a tiež pre obyvateľov obce Tureň a spoločenské organizácie pôsobiace v obci, ako aj pre občanov okolitých obcí. Rozmery ihriska sú 33m x 18m.

4. Vlastníkom a prevádzkovateľom multifunkčného ihriska je obec Tureň, č. 36, 903 01.

5. Prevádzkovateľ poverí správcovstvom MI zodpovedné osoby, ktoré budú zabezpečovať prevádzku MI.

6. Užívateľom MI sa rozumie osoba, ktorá sa nachádza v priestore MI (užívateľ).

**Čl. 2 Všeobecné ustanovenia**

1. Prevádzkový poriadok je záväzný pre všetky osoby zabezpečujúce prevádzku ihriska ako aj pre osoby, ktoré sa nachádzajú a vykonávajú výchovno-vzdelávaciu činnosť zameranú na športovú činnosť resp. rekreačno-športovú činnosť na ihrisku. Každý užívateľ je povinný oboznámiť sa s týmto prevádzkovým poriadkom a bez výnimky ho dodržiavať.

2. Na MI je dovolené vykonávať výhradne tie aktivity, na ktoré je ihrisko určené.

3. MI poskytuje široké možnosti pre rôzne športové aktivity, a to najmä: malý futbal, nohejbal, volejbal, tenis, hádzanú a basketbal.

4. Obsahom činnosti prevádzkovanej na MI je spontánne osvojovanie si základov loptových hier, prevádzkovanie viacerých druhov športu, založených na princípe súťaživosti.

**Čl. 3 Organizačné ustanovenia**

1. Prevádzku riadi a za areál zodpovedá poverený správca zariadenia, ktorý areál spravuje.

2. Športovú, zábavnú, rekreačnú alebo inú povolenú činnosť môže na MI vykonávať každý užívateľ výhradne na svoje vlastné riziko! Týmto ustanovením sa neobmedzuje povinnosť dodržiavať prevádzkový poriadok.

3. Užívateľ je povinný:

a) dodržiavať prevádzkový poriadok ihriska,

b) oboznámiť sa s prevádzkovým poriadkom MI ešte pred vstupom do priestoru MI,

c) riadiť sa pokynmi správcu; po neuposlúchnutí jeho pokynov môže byť osoba z priestoru MI s okamžitou platnosťou vykázaná,

d) správať sa tak, aby jeho konaním alebo nekonaním nedošlo k zraneniu, ujme na zdraví, alebo poškodeniu majetku obce; užívateľ je plne zodpovedný za škody, ktoré vznikli jeho pričinením, za maloletú osobu zodpovedá jej zákonný zástupca,

e) bezodkladne nahlásiť správcovi prípadné škody na zariadení v celom priestore MI,

f) vstupovať (vystupovať) na plochu ( z plochy) MI výhradne cez vstupný vchod MI,

g) pri vstupe na plochu MI používať vhodnú športovú obuv; odporúčaná je obuv označená: „Športová obuv pre umelý povrch“

h) v priestore MI a v jeho okolí udržiavať čistotu a poriadok,

i) za poriadok na MI zodpovedajú vyučujúci telesnej výchovy, vedúci športových krúžkov, ktorí zároveň zodpovedajú aj za stav celého objektu po ukončení krúžkovej činnosti, počas tréningov futbalového oddielu obce za poriadok na MI zodpovedá vedúci príp. tréner družstva,

j) bezodkladne odstrániť prípadné znečistenie priestoru a plochy MI,

k) dodržiavať zásady slušného správania a zamedziť neprimeranému hluku.

**4. Je prísne zakázané:**

**a) vodiť psov a iné zvieratá do priestoru celého areálu, kde sa nachádza MI,**

**b) pohybovať sa a jazdiť na bicykloch, kolobežkách a kolieskových korčuliach v celom priestore MI,**

**c) v celom školskom areáli, vrátane MI, fajčiť, zakladať oheň a požívať alkoholické nápoje, ako aj toxické, omamné a psychotropné látky,**

**d) vstupovať na plochu MI so zmrzlinou, nápojmi a potravinami,**

**e) použitie sklenených fliaš a nádob v priestore MI,**

**f) prinášať do priestoru MI zábavnú pyrotechniku, zbrane, strelivo, horľavé látky a chemikálie,**

**g) vstupovať na plochu MI v kopačkách alebo inej obuvi so štupľami, v topánkach s podpätkom, ako aj v zablatenej alebo inak znečistenej obuvi,**

**h) preliezať a preskakovať mantinely MI,**

**i) predlžovať čas, ktorý bol rezervovaný.**

5. Za škody spôsobené na zdraví a majetku maloletými a mladistvými osobami nezodpovedá prevádzkovateľ ani správca ihriska. Zodpovednosť v danej veci má zákonný zástupca.

Deti do 12 rokov musia byť na MI s dozorom jednej dospelej osoby.

6. Žiaci základnej školy vstupujú v čase vyučovania na MI iba v sprievode učiteľa alebo školou poverenej zodpovednej osoby.

7. Za škody spôsobené na zdraví a majetku dospelými osobami nezodpovedá prevádzkovateľ ani správca ihriska. Zodpovednosť v danej veci má samotný užívateľ.

Pri poškodení majetku bude škoda nárokovaná od zodpovednej osoby.

8. Hodnota poškodenia povrchu ihriska je zhotoviteľom vyčíslená sumou 200€ bez DPH/m2, čo pri akt. právnej legislatíve značí, že škoda nad 266€ môže byť klasifikovaná ako trestný čin.

**Čl. 4 Prevádzkové ustanovenia**

1. Prevádzkové hodiny využívania MI pre jednotlivé kategórie

**PONDELOK – PIATOK:**

8:00-17:00h.: prednostne ZŠ a MŠ

17:00-18:00h.: deti bezplatne

18:00-20:00h.: prenájom

**SOBOTA:**

9:00-17:00h.: deti bezplatne

17:00-20:00h.: prenájom

**NEDEĽA:**

9:00-12:00h.: deti bezplatne

14:00-17:00h.: deti bezplatne

17:00-19:00h.: prenájom

2. Prednostné užívanie – poradie pri tvorbe harmonogramu využitia MI:

a) MI je prednostne k dispozícii pre aktivity ZŠ s MŠ Tureň

b) dlhodobé prenájmy (spravidla na obdobie školského roka)

c) krátkodobé rezervácie

d) záujemcovia bez rezervácie – uprednostnené budú deti a mládež do 18 rokov.

3. Počas dní pracovného voľna, pracovného pokoja a v čase školských prázdnin je ihrisko

k dispozícii na základe priebežných požiadaviek (rezervácie) zo strany občanov. Rezervácie sa uplatňujú u správcu MI vopred po vzájomnej dohode a zároveň sa vykoná aj platba.

4. Prevádzkovateľ má vyhradené právo operatívne upraviť prevádzkové hodiny podľa záujmu užívateľov.

5. V prípade nevyužitia MI užívateľmi stanovenými týmto prevádzkovým poriadkom môžu so súhlasom správcu MI využívať aj záujemcovia z inej kategórie.

6. Platbu za prenájom (krátkodobé rezervácie) MI je potrebné uhradiť poverenému správcovi MI najneskôr 24h pred rezerváciou.

7. Záujemcovia bez rezervácie vykonajú platbu za užívanie MI min. 24h pre termínom rezervácie, avšak výhradne v pracovných dňoch počas stránkových hodín.

8. Dlhodobý nájomca uzavrie písomnú nájomnú zmluvu s obcou Tureň.

9. Užívanie MI je pre deti a mládež z obce Tureň bezplatné.

10. Užívanie MI po čase vyhradenom na bezplatné užívanie je spoplatnené podľa cenníka.

11. Správca MI vedie evidenciu o používaní MI a platbách za prenájom, ktoré odovzdá do pokladne obce Tureň spolu s kópiou príslušnej časti prevádzkového denníka.

12. V prípade nepriaznivého počasia nebude pre záujemcov bez rezervácie MI v prevádzke.

13. V prípade krátkodobej rezervácie MI, ktorá nebude zo strany nájomcu využitá

minimálne 24 hodín pred rezervovaným termínom zrušená, sa platba za prenájom MI nevracia.

14. Finančné prostriedky získané za prenájom MI použije prevádzkovateľ výlučne

na údržbu, opravy a iné náklady priamo súvisiace s prevádzkou MI.

15. Záujemcovia o rezerváciu MI počas víkendov a sviatkov sú povinní nahlásiť čas rezervácie v časovom predstihu min. 24 hodín.

**16. Cena za prenájom 10€/h.**

**17. Osvetlenie 2€/h.**

**Čl. 5 Správca ihriska**

1. Povinnosti správcu MI :

a) viesť prevádzkovú knihu ihriska s rozpisom o užívaní ihriska a platbách za prenájom,

b) odomykať a uzatvárať areál MI,

c) dbať o starostlivosť a údržbu ihriska podľa pokynov prevádzkovateľa MI,

d) rešpektovať pokyny prevádzky a údržby vydaných zhotoviteľom MI,

e) podieľať sa na organizácii školských a verejných športových podujatí uskutočňovaných na MI,

f) dbať o dodržiavanie pravidiel BOZP a PO,

g) v prípade informovania o vzniku úrazu byť nápomocný pri podaní prvej pomoci, zabezpečiť príchod rýchlej zdravotnej služby,

h) viesť zošit údržby a opráv MI,

i) o vzniknutých škodách bezodkladne informovať starostu obce.

2. Správca za svoju prácu poberá odmenu.

**Čl. 6 Opatrenia a postup v prípade poškodenia zdravia**

1. Prvá pomoc musí byť poskytnutá s ohľadom na bezpečnosť postihnutého i záchrancu buď na mieste úrazu alebo na najbližšom bezpečnom mieste.

2. Prvú pomoc je povinný poskytnúť najbližší svedok úrazu. Použije k tomu zdravotnícky materiál zo skrinky prvej pomoci, ktorá je k dispozícii v priestoroch MI. Súbežne s poskytovaním prvej pomoci bezprostredný svedok úrazu ohlási vznik úrazu buď sám alebo pomocou najbližšej osoby správcovi MI.

3. Telefónne linky pre záchranné služby:

- 112 – tiesňové volanie

- 150 – hasičská a záchranná služba

- 155 – záchranná zdravotnícka služba

- 158 – polícia

**Čl. 7 Záverečné ustanovenia**

1. Prevádzkový poriadok MI bol prerokovaný a schválený na zasadnutí OZ Tureň dňa 30. 6. 2020

č. uznesenia 84/06/2020

2. Kontrolu nad dodržiavaním ustanovení tohto prevádzkového poriadku vykonáva prevádzkovateľ MI alebo ním poverený zamestnanec a správca.

3. Za porušenie tohto prevádzkového poriadku môže byť uložená sankcia v zmysle zákona 372/1990 Z.z. o priestupkoch a platných právnych predpisov.

V Turni dňa 1. 7. 2020

Štefan Čermák

starosta obce